Redaktionschefen på P3, Christian Ottenheim beklager et såkaldt 'spontant udbrud' fra en af værterne i tidligt fredag morgen.

Det skriver Danmarks Radio i en offentlig undskyldning på deres hjemmeside.

Fredag morgen blev der i radioprogrammet Go' Morgen P3 direkte opfordret til at henvende sig hos en række virksomheder, for at få dem til at trække annoncer fra det kontroversielle netmedie Den Korte Avis.

Se også: Nordea og Den Korte Avis i tilspidset konflikt: Nu skifter vi bank

Spontant og ikke planlagt

Efter en opremsning af de virksomheder, der stadig efter mange dages virak om annoncering på netavisen reklamerer på siden, kom vært Anders Stegger med en opfordring til lytterne:

- Nu er der i hvert fald gjort opmærksom på det. Så kan det være, der ryger et par annoncer. Ellers kan I altid lige gå ind og tjekke denkorteavis.dk og så lige kontakte de respektive firmaer på deres Facebook-side, lød det fra Anders Stegger i æteren.

I beklagelsen fra DR lyder det, at bemærkningen var et spontant udbrud.

- Den sidste kommentar var ikke planlagt fra redaktionen, men et spontant udbrud fra værten. DR og P3 skal ikke opfordre nogen til at lægge pres på nogen annoncører, uanset hvor de måtte annoncere, og det er derfor også en klar fejl, at den kommentar falder i slutningen af indslaget, som ellers var fint og sobert, skriver Christian Ottenheim i artiklen.

Se også: Vermund bestiller annonce i Den Korte Avis med det samme

Se også: Vermund bestiller annonce i Den Korte Avis med det samme Se også: Annoncørerne flygter fra Den Korte Avis: Nu kommer DF til undsætning